苏轼
连日与王忠玉张全翁游西湖访北山清顺道潜二
北山非自高，千仞付我足。
西湖亦何有，万象生我目。
云深人在坞，风静响应谷。
与君皆无心，信步行看竹。
竹间逢诗鸣，眼色夺湖渌。
百篇成俯仰，二老相追逐。
故应千顷池，养此一双鹄。
山高路已断，亭小膝屡促。
夜寻三尺井，渴饮半瓯玉。
明朝闹丝管，寒食杂歌哭。
使君坐无聊，狂客来不速。
载酒有鸱夷，扣门非啄木。
浮蛆滟金碗，翠羽出华屋。
须臾便陈迹，觉梦那可续。
及君未渡江，过我勤秉烛。
一笑换人爵，百年终鬼录。